**Skolelederens beretning – Haubro Landsbyskole – Himmerlands friskole 2017**

**19. april**

Fælles sang: Kære Linedanser

Onsdag d. 10 august 2016 stod jeg herinde som skolens nye leder. Jeg følte mig virkelig som den uerfarne linedanser der synges om i sangen. Det har – og er stadig med stor taknemlighed indeni, at jeg møder hver dag – og arbejder på at tage beslutninger der er bedst for HELE skolen samtidig med de enkeltstående opgaver løses.

Som den nye ”linedanser” – eller skoleleder jeg nu er – skal skolelederens beretning indledes – hvorfor jeg i lidt tid har ledt efter et godt citat – og fandt følgende:

”Vi rustes godt til mødet med livet
når tro og tillid bli’r os givet”

For mig er det AF yderste vigtighed, at vi alle lever op til netop disse to linjer. Har vi troen på hinanden, og viser vi hinanden tillid, så når vi sammen - og hver især rigtig langt.

Skolens bestyrelse har i 2016 taget beslutninger for skolen som har skabt forandringer. Forandringer tager tid, og forandringer kræver tålmodighed, tillid og forståelse.

Men beslutningerne om forandringerne blev truffet for at skabe den helhed vi alle ønsker for vores Friskole.

min beretning følger kalenderåret 2016 og går dermed på tværs af to skoleår – men jeg sætter mit fokus på det skoleår vi er i fuld gang med.

August:

Ved skolestart bød vi 120 elever velkomne til en skole med nye lokaler for både klasser og Røverhulen.

Der var også mange nye ansigter blandt de ansatte i år – 4 nye lærere startede samme dag på deres nye job

Skoleåret startede med pædagogiske opgaver, hvor vi brugte mange timer på at genfinde os selv som friskole – med nye og gamle kollegaer.

Vi vil skabe En skole med faglig fordybelse og fællesskab i fokus. Så vores elever kan gå glade i skole – og glade hjem efter en god skoledag.

Mit mål er at skabe en ”moderne Friskole”. Vi har en stolt gammel skoletradition som Grundtvig – Kolsk friskole på netop denne adresse. Den skal bevares – men også nytænkes, for vores elever skal tilbydes en undervisning, der giver dem de bedste muligheder, når de forlader vores 9. klasse.

Derfor er det faktisk også med en vis stolthed i stemmen, at jeg hele dette skoleår har kunnet sige, at vi er en skole med 9. årgang, hvor man på lige fod med resten af DK kan tage en FSA på Haubro Friskole.

September

Dernæst blev september en lidt større udfordring end forventet ved skolestart. Det var en nødvendighed at tage en svær beslutning vedr. personalegruppen. En opgave, der har forfulgt os det meste af skoleåret – da det, der tydede på at være en rigtig beslutning dengang, senere på året igen skabte udfordringer.

Det var trygt at mærke at den øvrige personalegruppen vil fællesskabet og samarbejdet, så de var gode til at rykke sig tættere sammen og tager over, hvor de kunne se de kunne gøre en forskel. Sådan at jeg – og sikkert også jer kan mærke, at de alle gør en stor indsats i hverdagen. Vi har netop lærere der er initiativrige og nærværende for vores elever.

Oktober

Oktober blev sat i gang med emneugen - Krop og motion, som er en tradition vi ikke ændre meget på – og dog. For i år blev der lagt ekstra udfordringer i ugen for 7. til 9. årgang. De skulle nemlig arbejde med projektarbejdsformen for første gang i dette skoleår. En arbejdsmetode, de skal rustes til. Projektarbejdet er en god vej til at gøre vores elever eksamensklare. Og igen stod der en gruppe af initiativrige lærere og havde planlagt et spændene forløb for eleverne.

November

Praktik. 8-9 klasse var alle i praktik – så langt som på Sjælland. Det var glade unge mennesker Jens, Skipper og Inger var ude at besøge.

I november mærkede vi for første gang eksamen nærme sig. Lærerne havde gang i en spændende debat. For nu var vi jo blevet en eksamensskole – så nu skal vi jo også give karakterer. Men hvordan ønsker vi at skabe en god kultur om vores karakter, så de ikke bare et tal vi kan stemple vores elever med. Vi ønsker stadig at se vores elever som de individer, de nu engang er, de kan alle noget forskelligt, og vores fineste opgave er fortsat at være med til at danne dem – også som karakterskole. Da 7. 8. og 9. klasses elever og forældre mødte op til deres skole-hjemsamtaler i november gik de fra samtalerne både med en dialog mellem forældre, elever og lærer om barnets trivsel og udvikling men også med en standpunktskarakter i samtlige skolens fag.

Julehumøret var i højsæde. Vores Julemarked skulle vækkes til live igen. Og det skete med et entusiastisk julemarkedsudvalg som både indbød med traditionelle og fornyende ideer.

Sidste lørdag i november var skolen julepyntet og humøret var i top. Ca. 300 gæstede skolen til julemarkedet og det gav et flot overskud på ca. 24.000 kr. der kom i klassekasserne.

Jeg er sikker på – at med den positive respons det gav – er det en af de traditioner vi skal holde ved her i Haubro. Og der blev allerede i december nedsat et nyt julemarkedsudvalg

December

Vi fik jo nærmest en ekstra julegave i år. Ikke kun os - men alle frie grundskoler i landet vil få glæde af dette års finanslov. Hvor vi kan takke for en flottere koblingsprocent end vi har set i flere år. Men som Formand for Friskoleforeningen Peter Bendix også har sagt, så falder de på et tørt sted. Alle friskoler rundt i landet har bygninger der trænger til ekstra vedligeholdelse, der er lønninger der skal harmonere. For vil vi skabe god skole for vores elever, skal vi også uddanne vores personale dertil.

Her på vores friskole har I enten set – eller givet en god hånd med i vores renoveringsprojekter, så vi har en hverdag i dejlige undervisningslokaler.

På den pædagogiske side har jeg også arbejdet for en god kursuspolitik. Sådan at personalet kender til deres muligheder for efteruddannelse og kan komme med deres ønsker. Det er større projekt at sætte i gang. At få skabt pædagogisk rum for efteruddannelse og vidensdeling i en personaleflok er – tager tid – og vi er nu gået i gang, men det er også vigtigt, at vi tror på hinanden og lytter til hinandens erfaringer og ideer og giver plads til hinandens faglige udvikling i personalegruppen.

januar 2017

Bød på småkurser og erfaringsudveksling. Vi afholdte Livredende førstehjælpskursus i januar.

Vi tog hele banden til inspirationsaften for Friskoler. Vi mødtes med 60 andre Himmerlandske kollegaer og brugte tid på vidensdeling, idemylder og faglig snak. Den faglige sparring med vores kollegaer på de andre friskoler gav god inspiration – og det er også altid rart at komme ud blandt fremmed og mærke, at man er stolt af det man arbejder med til hverdag. Jeg tør godt sige, at vi var flere der den aften tænkte: …. Godt vi gør – som vi gør – hjemme i Haubro.”

Arrangementet sluttede med en sangtime med komponisten Per Krøys Kjærgaard – ham der har skrevet ”kære Linedanser” ”– hvorfor synger vi Rasmus –” lød komponistens foredrag på – og ja – vi blev igen bevidste om, at vores morgensang er en traditionel del af vores start på skoledag – men også et super aktuel middel til at nå et højere mål om almen dannelse. Vi har snakket meget om vores morgensang på personalemøderne siden hen. Vi holder af strukturen og den dejlige velkendte opsætning. Vores elever kan periodisk synes at morgensang kan være – akavet – kedeligt – nødvendigt – ufedt. Men jeg er ret sikker på, at når de når min alder – og jeg er jo ikke så gammel – så tænker de tilbage på morgensang og sangglæden de fik med sig fra deres skoletid. Og det er helt OK med mig, at det måske først er ved den tid, de ser meningen med vores danske sangkultur!

Februar:

At være 120 elever og fortsat vedholde traditioner der er startet, da skolen var mindre, giver stof til eftertanke mht. til planlægning og gennemførsel. Der vil jeg godt nævne både vores skolefest og fastelavnsfest som gode eksempler på, at det fortsat er muligt at skabe plads til alle vores elever. Vi har ved flere lejligheder fundet glæden ved at lave et lille skæl ved 4. klasse. Og vores elever finder det helt naturligt. Det er helt ok at være elev i 5. til 9. klasse og stå og heppe på de yngre til limborock, og så er sejren jo det større – når konkurrencen er tæt og hård. Mit hjerte smeltede endnu engang til fastelavn da der skulle stemmes om bedste udklædning – hvor de små stemte på de store – og omvendt.

Marts - April

Eleverne gjorde det igen – lærerne gjorde det igen. De fik skabt et brag af oplevelse til årets musical. Det var så flot og gennemført. Jeg mangler jo faktisk ord til at beskrive den oplevelse. Der var fuldt hus både formiddag og aften. Eleverne kom helt ud over scenekanten og udviklede sig.

I næste uge drager vi alle på Lejrskole til Djursland. Vi har pga. eksamen været nødt til at flytte vores lejrskole til tidligere på skoleåret – end vi tidligere har gjort. Og dermed bliver evalueringen af turen interessant at følge.

Desværre har det som nævnt været en udfordring der har forfulgt os det meste af skoleåret. Vi har forholdt os til den kendsgerning af ting der ikke fungerede i undervisningen, hvorfor vi traf beslutningen om at stoppe samarbejdet med en lærer her til udgangen af april.

Maj – Juni

Maj og juni måned står i prøvetidens tegn for vores 9. klasse. Vi skriver historie på Friskolen i Haubro – den er nu prøveafholdende. Det er nyt både for lærere at skulle føre til prøve - og for eleverne at skulle gå op til prøve.

Det at være prøveafholdende betyder bl.a. en større administration, kurser og mere tid til forberedelse for lærerne. At sætte eksamenshjulet i sving har givet os sved på panden. Men vi har brugt den fornødne tid godt, og vi glæder os nu til at tiden starter, samt den efterfølgende evaluering af det første år – så vi kan glæde os til 2. år – hvor vi allerede har noget erfaring.

Uagtet at vi ikke tidligere har forberedt eleverne på at gå til prøve, er vi optimistiske og forbereder eleverne til opgaven. Karaktergennemsnit for de enkelte fag kan ses ved skoleårets afslutning ses på vores hjemmeside

Sidste år inviterede for første gang til ”Infomøde om næsten skoleår” dette gør vi igen i år. D. 6. juni er I alle velkomne igen her i salen, hvor vi vil fortælle endnu mere om de faglige og pædagogiske planer vi arbejder med der skal stå klar til august 2017.

Jeg sagde i indledningen at det er med stor taknemlighed indeni, at jeg står her i dag. derfor vil jeg også gerne takke for samarbejdet i det forløbne år.

Tak til bestyrelsen for et spændende, godt og udbytterigt samarbejde. I har udvist mod, handlekraft og vilje til at træffe de vigtige, de sjove og de svære beslutninger. Og I har støttet mig hele vejen frem til i dag.

Jeg ser frem til et nyt, godt, spændende og udviklende år sammen med jer, - der bliver og - de nye, der kommer ind i bestyrelsen.

Tak til jer forældre for et spændende, loyalt og godt samarbejde. Tak for lån er jeres guld i de aktive og vågne timer. Uden jeres tillid til os, kan vi ikke drive den friskole vi gør.

Tak til Friskolens Venner for jeres hjælp til at afvikle første skoledag – og til jeres sponsorater vi har modtaget i løbet af året.

Sidst men ikke mindst – skal der fra mig også lyde en kæmpe tak til personalegruppen. Jeg er så glad for jer i hverdagen. Det I gør sammen med eleverne. Den måde I er sammen med eleverne på – er lige i skabet! I møder vores elever på en anerkende og udviklende måde i undervisningen og i de sociale pauser i løbet af dagen. Bare fortsæt det I gør – I kan ikke gøre det meget bedre!